
[bookmark: _Hlk100820923]         În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, directorul executiv al Direcției Patrimoniu-Serviciul Patrimoniu, Concesionări, Închirieri și Serviciul Buget- Compartiment finanțare și administrare unități de învățământ formulează următorul:

RAPORT DE SPECIALITATE 

la proiectul de hotărâre privind aprobarea Regulamentului privind închirierea și utilizarea temporară a spațiilor temporar disponibile din unitățile de învățământ preuniversitar de stat aflate pe raza municipiului Satu Mare

Potrivit Legii învățământului preuniversitar nr. 198/2023, cu  modificările și completările ulterioare, învățământul preuniversitar este gestionat eficient prin parteneriatul dintre autoritățile publice locale și consiliile de administrație ale unităăților de învățământ unirautoritățile administrației publice locale asigură buna desfășurare a învățământului preuniversitar în unitățile administrativ-teritoriale în care acestea își exercită autoritatea în colaborare cu consiliile de administrație - organul deliberativ de conducere al unității de învățământ și directorii acestora. 
        Unitățile de învățământ preuniversitar de stat din municipiul Satu Mare dețin în administrare imobile și spații care, în anumite perioade, nu sunt utilizate pentru desfășurarea activităților didactice sau pentru îndeplinirea atribuțiilor specifice procesului educațional.
În acest context, utilizarea temporară a spațiilor care nu sunt necesare desfășurării activităților de învățământ în anumite intervale de timp reprezintă o modalitate de valorificare eficientă a patrimoniului public al municipiului, cu condiția respectării destinației principale a acestora și fără afectarea activităților educaționale.
Închirierea acestor spații trebuie realizată în baza unui cadru normativ unitar, transparent și nediscriminatoriu, care să stabilească în mod clar condițiile de acces, modalitatea de atribuire, durata închirierii, obligațiile utilizatorilor, responsabilitățile unităților de învățământ, precum și tarifele minime aplicabile.
De asemenea, potrivit art. 146 alin. (15) din Legea învățământului preuniversitar  închirierea terenurilor și clădirilor, inclusiv a celorlalte componente ale bazei materiale, se realizează numai cu avizul conform al Ministerului Educației, potrivit reglementărilor legale care vizează închirierea bunurilor aparținând domeniului public.
Un element esențial al regulamentului îl constituie respectarea procedurii de închiriere a bunurilor proprietate publică, astfel cum este aceasta reglementată prin Codul administrativ.
Potrivit art. 333 alin. (1) din O.U.G. nr. 57/2019, închirierea bunurilor proprietate publică ale unităților administrativ-teritoriale se aprobă prin hotărâre a consiliului local iar alineatul  (5) al aceluiași articol stabilește în mod expres faptul că  închirierea bunurilor proprietate publică a statului sau a unităților administrativ-teritoriale se face pe bază de licitație publică.
În acest sens, prevederile regulamentului referitoare la organizarea și desfășurarea procedurii de licitație publică urmăresc asigurarea transparenței, tratamentului egal al participanților, utilizării eficiente a patrimoniului public și obținerii unor venituri corespunzătoare.
De asemenea, procedura trebuie să respecte prevederile art. 334-346 din Codul administrativ, referitoare la documentația de atribuire, instrucțiunile privind organizarea și desfășurarea licitației, garanția de participare, determinarea ofertei câștigătoare și încheierea contractului de închiriere.
          Drept urmare apreciem că proiectul de hotărâre privind aprobarea Regulamentului privind închirierea și utilizarea temporară a spațiilor temporar disponibile din unitățile de învățământ preuniversitar de stat aflate pe raza municipiului Satu Mare este justificat din punct de vedere al necesității reglementării unitare a acestei activități și al valorificării eficiente a patrimoniului public, cu condiția respectării tuturor cerințelor legale incidente.
Față de cele expuse mai sus, raportat și prevederile art. 129 alin.(2) lit. c) din  O.U.G nr.57/2019 privind Codul Administrativ, cu modificările și completările ulterioare, potrivit cărora consiliul local are atribuții privind administrarea domeniului public/privat al Municipiului, înaintăm Consiliului Local al Municipiului Satu Mare prezentul proiect de hotărâre cu propunere de aprobare.  

